CELEX: 
Language: mt
Date: 2018-11-16 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fil-berings u l-bushes li jintużaw f’ċertu tagħmir mhux tat-triq ta’ użu professjonali

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.
            
            
               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Daħlet fis-seħħ fil-21 ta’ Lulju 2011.
            
            
               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), id-dibutilftalat (DBP) u d-diisobutil ftalat (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS 2.
            
            
               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revokar tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhijiex prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.
            
            
               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Mill-pubblikazzjoni tad-Direttiva RoHS 2, il-Kummissjoni rċeviet għadd ġmielu ta’ talbiet
                  3
                mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda kif ukoll għat-tiġdid ta’ dawk eżistenti.
            
            
               F’Lulju 2015, il-Kummissjoni rċeviet talba għal eżenzjoni ġdida għall-Anness III għall-użu taċ-ċomb fil-berings u fil-bushes tal-magni b’kombustjoni interna li jaħdmu bid-diżil jew bil-fjuwil gassuż li jintużaw f’tagħmir mhux tat-triq ta’ użu professjonali (it-talba nru. 2016-1). L-eżenzjoni ntalbet għall-Kategorija 11
                  4
               . 
            
            
               Sabiex issir evalwazzjoni tat-talba għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni online miftuħa
                  5
                ta’ tmien ġimgħat mal-partijiet ikkonċernati dwar l-applikazzjoni. Ma waslet l-ebda kontribuzzjoni waqt il-konsultazzjoni mal-partijiet ikkonċernati. 
            
            
               Ir-rapport finali bil-valutazzjoni tal-applikazzjoni ġie ppubblikat
                  6
               ; u l-partijiet ikkonċernati ġew notifikati b’dan.
            
            
               Sussegwentement, fit-22 ta’ Settembru 2017 matul laqgħa tal-esperti, il-Kummissjoni kkonsultat grupp ta’ esperti tal-Istati Membri għall-atti delegati skont id-Direttiva RoHS 2. L-esperti qablu mal-proposta ppreżentata mill-Kummissjoni, b’maġġoranza kbira ta’ membri li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Ma wasal l-ebda kumment. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza skont l-Artikoli 5(3) sa 5(7)
                  7
               . Il-Kunsill u l-Parlament Ewropew ġew notifikati dwar l-attivitajiet kollha.
            
            
               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:
            
            
               ·Il-berings u bushes li fihom iċ-ċomb huma meħtieġa biex tinkiseb affidabbiltà sodisfaċenti f’magni ta’ daqs kbir u f’dawk li joperaw f’ambjenti ħarxa jew eżiġenti li jintużaw f’tagħmir mhux tat-triq ta’ użu professjonali. Dawn il-berings u l-bushes jintużaw pereżempju f’kompressuri tal-arja mobbli, tagħmir tal-iwweldjar jew krejnijiet mobbli.
            
            
               ·Bħalissa, ma hemm ebda alternattiva bla ċomb disponibbli fis-suq li tipprovdi livell suffiċjenti ta’ affidabbiltà f’termini ta’ reżistenza kontra l-issijżjar, l-adattabbiltà, il-kapaċità ta’ inkrustazzjoni u r-reżistenza għar-residwu għas-setturi ta’ applikazzjoni ta’ magni mhux tat-triq ta’ użu professjonali. Għalhekk, is-sostituzzjoni jew it-tneħħija taċ-ċomb għadhom mhumiex prattikabbli mil-lat xjentifiku jew tekniku għall-applikazzjonijiet ikkonċernati. 
            
            
               Ir-riżultati tal-evalwazzjoni għall-Kategorija 11 juru li l-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), b’konformità mal-Artikolu 5 tad-Direttiva 2011/65/UE. Barra minn hekk, mill-inqas wieħed mill-kriterji rilevanti speċifikati fl-Artikolu 5(1)(a) huwa ssodisfat permezz tat-talba għal eżenzjoni: Billi għall-applikazzjonijiet ikkonċernati llum għad m’hemm disponibbli ebda alternattiva affidabbli, jew ebda alternattiva affidabbli li mistennija tidħol fis-suq dalwaqt, l-għoti tal-eżenzjoni b’perjodu massimu ta’ validità ta’ ħames snin, li jibda mit-22 ta’ Lulju 2019
                  8
               , huwa ġġustifikat. Billi ma jeżisti l-ebda sostitut affidabbli, tul dan il-perjodu mhu mistenni l-ebda impatt soċjoekonomiku negattiv tas-sostituzzjoni. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni. Sabiex tiġi evitata d-duplikazzjoni tal-kampijiet tal-applikazzjoni tal-eżenzjonijiet fl-Anness III, it-test propost jiċċara li l-applikazzjonijiet koperti mill-eżenzjoni 6(c) huma esklużi mill-eżenzjoni li għadha kif ingħatat.
            
            
            
               3.ELEMENTI ĠURIDIĊI TAL-ATT DELEGAT
            
         
         
            
               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.
            
            
               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mar-rekwiżiti rilevanti fl-Artikolu 5(1)(a) tagħha.
            
            
               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma projbiti għal applikazzjonijiet speċifiċi, b’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u b’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               F’konformità mal-prinċipju tal-proporzjonalità, il-miżura ma tmurx lil hinn minn dak li hu meħtieġ sabiex jintlaħaq l-għan tagħha.
            
            
               Il-proposta ma għandha l-ebda implikazzjoni fuq il-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 16.11.2018
            
            
               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fil-berings u l-bushes li jintużaw f’ċertu tagħmir mhux tat-triq ta’ użu professjonali 
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  9
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta’ dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.
            
            
               (2)
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)
                     Iċ-ċomb hu sustanza ristretta elenkata fl-Anness II tad-Direttiva 2011/65/UE. F’Lulju 2015, il-Kummissjoni rċeviet, skont l-Artikolu 5(3) tad-Direttiva 2011/65/UE, applikazzjoni għall-għoti ta’ eżenzjoni għall-kategorija 11, li għandha tiġi elenkata fl-Anness III, għall-użu taċ-ċomb fil-berings u fil-bushes ta’ magni bil-kombustjoni interna li jaħdmu bid-diżil jew bil-fjuwil gassuż f’tagħmir mhux tat-triq ta’ użu professjonali. 
            
            
               (4)
                     Il-berings u l-bushes li fihom iċ-ċomb huma meħtieġa biex tintlaħaq affidabbiltà sodisfaċenti f’termini ta’ reżistenza kontra l-issijżjar, tal-adattabilità, tal-kapaċità ta’ inkrustazzjoni u tar-reżistenza għar-residwu f’magni ta’ daqs kbir u f’dawk li joperaw f’ambjenti ħarxa jew eżiġenti li jintużaw f’tagħmir mhux tat-triq ta’ użu professjonali, bħal kompressuri tal-arja mobbli, tagħmir tal-iwweldjar mobbli u krejnijiet mobbli.
            
            
               (5)
                     Bħalissa, ma hemm ebda alternattiva bla ċomb disponibbli fis-suq li tipprovdi livell suffiċjenti ta’ affidabbiltà għas-setturi ta’ applikazzjoni ta’ magni mhux tat-triq ta’ użu professjonali. 
            
            
               (6)
                     Minħabba n-nuqqas ta’ sostituti affidabbli, is-sostituzzjoni jew l-eliminazzjoni taċ-ċomb huma xjentifikament u teknikament imprattikabbli għal ċerti magni mhux tat-triq ta’ użu professjonali. L-eżenzjoni hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  10
                u għalhekk ma ddgħajjifx il-protezzjoni ambjentali u tas-saħħa mogħtija minnu. Għalhekk jenħtieġ li tingħata l-eżenzjoni għall-użu taċ-ċomb fil-berings u fil-bushes ta’ ċerti magni bil-kombustjoni interna li jaħdmu bid-diżil jew bil-fjuwil gassuż f’tagħmir mhux tat-triq ta’ użu professjonali billi tiżdied entrata ġdida - 42 - mal-Anness III tad-Direttiva 2011/65/UE. Biex tiġi evitata d-duplikazzjoni tal-kampijiet ta’ applikazzjoni tal-eżenzjonijiet fl-Anness III u biex tiġi żgurata ċ-ċarezza legali, jenħtieġ li jinżdied ukoll li l-applikazzjonijiet koperti mill-entrata 6(c) tal-Anness III huma esklużi mill-entrata l-ġdida 42 tal-Anness III tad-Direttiva 2011/65/UE.
            
         
         
            
               (7)
                     Billi għall-applikazzjonijiet ikkonċernati s’issa m’għadx hemm disponibbli alternattivi affidabbli fis-suq jew alternattivi affidabbli li x’aktarx ikunu disponibbli fis-suq fil-futur qrib, jenħtieġ li tingħata l-eżenzjoni għall-kategorija 11 tal-Anness I tad-Direttiva 2011/65/UE għal perjodu massimu ta’ validità ta’ ħames snin li jibda mit-22 ta’ Lulju 2019, li hija d-data li fiha l-kategorija 11 tidħol fil-kamp ta’ applikazzjoni tal-Artikolu 4(1) tad-Direttiva 2011/65/UE. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni. 
            
            
               (8)
                     Għalhekk, jenħtieġ li d-Direttiva 2011/65/UE tiġi emendata kif xieraq, 
            
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stipulat fl-Anness ta’ din id-Direttiva.
            
            
               Artikolu 2
            
            
               1.Sa mhux aktar tard mill-21 ta’ Lulju 2019, l-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-testi ta’ dawk id-dispożizzjonijiet.
            
            
               Għandhom japplikaw dawn id-dispożizzjonijiet mit-22 ta’ Lulju 2019.
            
            
               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 16.11.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista tinsab fuq: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Il-kategoriji elenkati fl-Anness I tad-Direttiva 2011/65/UE huma prinċipalment: 1. Apparati elettrodomestiċi kbar; 2. Apparati elettrodomestiċi żgħar; 3. Tagħmir tal-informatika u tat-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir tad-divertiment u tal-isport; 8. Apparati mediċi; 9. Strumenti ta’ monitoraġġ u kontroll inklużi strumenti ta’ monitoraġġ u kontroll industrijali; 10. Apparat ta’ distribuzzjoni awtomatika; 11. EEE ieħor mhux kopert mill-kategoriji t’hawn fuq. 
               
               
                  
                     (5)
                  
                        
                  Perjodu ta’ konsultazzjoni
                  : mill-14.03.2015 sad-09.05.2016.
               
               
                  
                     (6)
                  
                  
                        
                     
                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1
                     
                     .
                  
               
               
                  
                     (7)
                  
                        Lista tal-passi amministrattivi meħtieġa tinsab fuq 
                  is-sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (8)
                  
                        Il-Kategorija 11 tidħol fil-kamp ta’ applikazzjoni tad-Direttiva 2011/65/UE fit-22 ta’ Lulju 2019. Il-perjodu ta’ validità għall-Kategorija 11 huwa speċifikat fl-Artikolu 1(4)(a) 
                  tad-Direttiva (UE) 2017/2102 tal-Parlament Ewropew u tal-Kunsill tal-15 ta’ Novembru 2017
                   li temenda id-Direttiva RoHS 2.
               
               
                  
                     (9)
                  
                        ĠU L 174, 1.7.2011, p. 88.
               
               
                  
                     (10)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat- 18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), u li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).
               
            
      
    ---documentbreak--- 
      
         
         
            
               ANNESS
            
            
               Fl-Anness III tiżdied l-entrata 42:
            
            
                     
                        “42
                     
                  
                  
                     
                        Iċ-ċomb fil-berings u fil-bushes f’magni li jaħdmu bid-diżil jew bil-fjuwil gassuż bil-kombustjoni interna li jintużaw f’tagħmir mhux tat-triq ta’ użu professjonali:
                     
                     
                        -b’ċilindrata totali ta’ ≥ 15-il litru; 
                           jew
                     
                     
                        -b’ċilindrata totali ta’ < 15-il litru u l-magna titfassal biex taħdem f’applikazzjonijiet fejn il-ħin bejn is-sinjal biex tistartja u t-tagħbija massima jeħtieġ li jkun ta’ inqas minn 10 sekondi; jew tipikament titwettaq manutenzjoni regolari f’ambjent estern aħrax u maħmuġ, bħal fix-xogħol tal-minjieri, tal-kostruzzjoni u tal-agrikoltura.
                     
                  
                  
                     
                        Tapplika għall-kategorija 11, ħlief l-applikazzjonijiet koperti mill-entrata 6(c) ta’ dan l-Anness.
                     
                     
                        Tiskadi fil-21 ta’ Lulju 2024.”